ทัวร์ฮิโซ
ยามเศรษฐกิจฝืดเคืองลูกค้าทั่วไปลดยอดการใช้จ่ายกันเป็นแถว ทำให้ยอดรูดปรื๊ดในประเทศเพิ่มจิ๊บๆ แต่ยอดรูดปรื๊ดไปพุ่งพรวดที่การใช้จ่ายต่างประเทศ
18 พ.ย. 2557

ยามเศรษฐกิจฝืดเคืองลูกค้าทั่วไปลดยอดการใช้จ่ายกันเป็นแถว ทำให้ยอดรูดปรื๊ดในประเทศเพิ่มจิ๊บๆ แต่ยอดรูดปรื๊ดไปพุ่งพรวดที่การใช้จ่ายต่างประเทศ 
ตอนนี้ทุกแบงก์เลยต้องทุ่มเทสรรพกำลังไปเพิ่มสัดส่วนการตลาดให้กับลูกค้าระดับซูเปอร์วีไอพี แบงก์กสิกรไทยจัดทัวร์ฮิโซพาลูกค้าระดับวิสดอม บินไปเที่ยวทั้งในประเทศและต่างประเทศประมาณปีละ 5 ทริป และทุกทริปจะต้องมีผู้บริหารธนาคารเดินทางไปด้วยเพื่อความคุ้นเคย
รอบทัวร์ล่าสุดเป็นธีมนาฬิกา เลยทีมงานเลยจัดทัวร์ 2 ประเทศ คือ เยอรมนีและสวิตเซอร์แลนด์ โดยมีซูเปอร์มด “ปกรณ์ พรรธนะแพทย์” รองกรรมการผู้จัดการ ธนาคารกสิกรไทย ลงทุนเป็นทัวร์ลีดเดอร์เองเลย
เพราะยี่ห้อซูเปอร์มด ทัวร์วิสดอมรอบนี้จึงพาลูกค้าเข้าไปชมโรงงานนาฬิการะดับท็อปเทนของโลกอย่างใกล้ชิด หลังชมโรงงาน ใครอยากซื้อก็ใช้บัตรเครดิตกสิกรไทยวิสดอมรูดปรื๊ดได้เลย แถมฟ้ายังเป็นใจ โปรยหิมะมาให้ชาวคณะได้ชื่นชมความตระการตาของยอดเขาเลื่องชื่อ “แมทเทอร์ฮอร์น” ที่สวิส นั่งบอลลูนยักษ์เพลินกับวิวธรรมชาติของสองฝั่งประเทศสวิตเซอร์แลนด์กับฝรั่งเศส ปิดท้ายด้วยการปิดช็อปแบรนด์ดังระดับโลก เป็นเอ็กซ์คลูซีฟไปรเวตซี ที่ลูกค้าปลื้มปริ่ม ถึงขั้นขอควักเงินจองทริปล่วงหน้าอยากไปกับซูเปอร์มดจนล้นข้ามปีไปแล้ว